3. การประกอบธุรกิจของแต่ละสายผลิตภัณฑ์

ลักษณะผลิตภัณฑ์หรือบริการของบริษัท

บริษัท วิค แอนด์ ฮุคลันด์ จำกัด (มหาชน) ดำเนินธุรกิจในการผลิตและจำหน่ายท่อ
และข้อต่อท่อที่ทำจากวัตถุดิบ Polyethylene (PE) เรียกว่า ท่อวีโฮไปป์ (WehoPipe)
เป็นท่อรับแรงดัน มีขนาดเส้นผ่านศูนย์กลางภายนอก 16-1,600 มิลลิเมตร ท่อวีโฮดูโอ
(WehoDuo) ขนาด 100-1,000 มิลลิเมตร ใช้สำหรับงานระบายน้ำ, ร้อยสายไฟ, สายเคเบิ้ล
และสายโทรศัพท์ สามารถสวมต่อได้ง่ายด้วยระบบข้อต่อแหวนยาง บริษัทฯ
ยังสามารถผลิตท่อวีโฮไลท์ (Weholite) ซึ่งเป็นท่อที่คิดค้นและผลิตขึ้นโดยบริษัท
เคดับเบิ้ลยูเอชไปป์ จำกัด (KWH Pipe Ltd.) ซึ่งเป็นผู้ถือหุ้นรายใหญ่ของบริษัทฯ
นอกจากนี้ยังมีท่อวีโฮอาควา (WehoAqua) เป็นท่อพีอีสีน้ำเงิน ขนาดเล็ก 20-100 มิลลิเมตร
สำหรับใช้งานในอาคาร บ้านเรือนทั่วไป

ในกรณีที่มีการติดตั้งท่อ บริษัทฯ จะใช้บริษัทในกลุ่ม คือ บริษัท ดับเบิลยูเอช ไป๊ป (ประเทศไทย)
จำกัด ซึ่งบริษัทฯ เป็นผู้ถือหุ้นร้อยละ 48.99 เป็นผู้ดำเนินการออกแบบวางระบบและติดตั้งท่อ

ท่อ WehoPipe เป็นผลิตภัณฑ์หลักของบริษัทฯ มีคุณสมบัติที่ดี
โดยทั่วไปสามารถแบ่งประเภทตามลักษณะการใช้งานและขนาดของท่อดังต่อไปนี้

-   ท่อขนาดเส้นผ่านศูนย์กลางภายนอก 16-110 มิลลิเมตร ใช้สำหรับท่อส่งน้ำ ท่อน้ำดื่ม
    ท่อระบายน้ำ สำหรับโครงการขนาดเล็ก

-   ท่อขนาดเส้นผ่านศูนย์กลางภายนอก 110-135 มิลลิเมตร ใช้สำหรับเป็นท่อหลักในการส่งน้ำ
    ระบายน้ำในหมู่บ้าน หรือนิคมอุตสาหกรรม รวมทั้งยังเป็นท่อร้อยสายไฟและสายโทรศัพท์

-   ท่อขนาดเส้นผ่านศูนย์กลางภายนอก 315-1,600 มิลลิเมตร ใช้สำหรับเป็นท่อหลักในการส่งน้ำ
    ระบายน้ำ ร้อยสายไฟ และโทรศัพท์ขนาดใหญ่

ท่อ Weholite มีลักษณะเป็นท่อที่มีผนังเบา ชั้นตรงกลางกลวง โครงสร้างภายในท่อเป็นเกลียว
จึงเหมาะสำหรับงานท่อระบายน้ำ ท่อน้ำเสีย ถังกักเก็บน้ำ ระบบกักเก็บน้ำขนาดใหญ่ (Retention
Tank) มีขนาดเส้นผ่านศูนย์กลางภายนอก 350-3,000 มิลลิเมตร

ท่อ WehoDuo ขนาด 100-1,000 มิลลิเมตร เป็นท่อผนัง 2 ชั้น
เหมาะสำหรับงานท่อระบายน้ำในหมู่บ้าน และสนามกอล์ฟ งานท่อร้อยสายไฟ สายเคเบิ้ล
สายโทรศัพท์ ติดตั้งง่ายด้วยระบบข้อต่อแหวนยาง

ท่อ WehoAqua ขนาด 20-100 มิลลิเมตร เป็นท่อพีอี สีน้ำเงิน เหมาะสำหรับใช้งานในอาคาร
บ้านเรือนทั่วไป มีข้อต่อขนาดเล็ก ทนแรงดันได้สูง และมีอายุการใช้งานนานกว่า 50 ปี

การตลาดและภาวะการแข่งขัน

ภาวการณ์การแข่งขันของตลาดท่อน้ำพลาสติกเอชดีพีอี ในปี 2550 จะทวีความรุนแรงขึ้นกว่าปี พ.ศ.
2549 ที่ผ่านมา
เป็นผลอันเนื่องมาจากความต้องการและการขยายตัวในภาครัฐชะลอตัวอย่างต่อเนื่อง
มาตั้งแต่ไตรมาสที่ 3 และ 4 ของปี พ.ศ. 2549
ความต้องการของตลาดส่วนใหญ่จึงอยู่ที่การลงทุนของภาคเอกชน
ซึ่งในความเป็นจริงหากเปรียบเทียบสัดส่วนทางการตลาดของภาครัฐบาลและภาคเอกชน
ในภาครัฐจะมีสัดส่วนการใช้งานท่อน้ำเอชดีพีอีมากถึง 60-70% ของตลาดทั้งหมด

สภาพการดังกล่าวส่งผลให้บริษัทฯ ดำเนินนโยบายปรับแผนงานด้านการตลาด
โดยมุ่งเน้นกลุ่มเป้าหมายในภาคเอกชน โดยการกระตุ้นความสนใจและสร้างความต้องการใหม่
ในตัวผลิตภัณฑ์เฉพาะของบริษัทฯ อันได้แก่ ท่อวีโฮไลท์ (Weholite)
ซึ่งประสบความสำเร็จอย่างสูงในประเทศแถบยุโรปและอเมริกาเหนือ
โดยลักษณะการใช้งานท่อวีโฮไลท์นี้เหมาะสำหรับใช้เป็นระบบท่อส่งน้ำ ระบบกักเก็บน้ำขนาดใหญ่
ซึ่งเป็นเทคโนโลยีและแนวคิดใหม่ ที่เหมาะสมกับระบบการจัดการน้ำ (Water Management
System) สำหรับแก้ปัญหาน้ำท่วมเฉียบพลัน และปัญหาการขาดแคลนน้ำได้เป็นอย่างดี

นอกจากนี้ บริษัทฯ มีแผนงานการขายสินค้าผ่านตัวแทนจำหน่าย อาทิ ร้านค้าวัสดุก่อสร้าง
โดยมุ่งเน้นการจัดจำหน่ายผลิตภัณฑ์สำหรับกลุ่มผู้ใช้งานในโรงงาน อาคาร บ้าน และคอนโดมิเนียม
อันได้แก่ ท่อวีโฮอาควา (WehoAqua) และท่อวีโฮดูโอ (WehoDuo)
เป็นสินค้าหลักในตลาดตัวแทนจำหน่าย

ตลาดกลุ่มเป้าหมาย

1.  กลุ่มหน่วยงานข้าราชการ โดยลักษณะผลิตภัณฑ์ อาทิ ท่อส่งน้ำ ท่อร้อยสายไฟ
    ท่อระบายน้ำเป็นต้น กลุ่มลูกค้าดังนี้

  การประปาส่วนภูมิภาค การไฟฟ้าส่วนภูมิภาค

  กรมชลประทาน การไฟฟ้านครหลวง

  กรมพัฒนาที่ดิน องค์การโทรศัพท์แห่งประเทศไทย

  กรมทรัพยากรน้ำ(รพช) การสื่อสารแห่งประเทศไทย

  กรมทรัพยากรน้ำบาดาล องค์การบริหารส่วนท้องถิ่น

  การประปานครหลวง

2.  กลุ่มลูกค้าเอกชน โดยลักษณะผลิตภัณฑ์ ได้แก่ ท่อน้ำประปา ท่อสารเคมี เป็นต้น
    กลุ่มลูกค้าได้แก่

-   โรงงาน นิคมอุตสาหกรรม

-   บ้านจัดสรร ที่พักอาศัย

-   สนามบิน สนามกีฬา

-   ร้านค้าตัวแทนจำหน่ายทั่วประเทศ

3.  กลุ่มลูกค้ากิจการเฉพาะ

-   โครงการชลประทานระบบท่อ

-   การทำ Horizontal Directional Drilling ซึ่งท่อ HDPE
    เหมาะสมมากกับการใช้วิธีการติดตั้งนี้

-   การทำ Pipe relining สำหรับการวางท่อทดแทนท่อเดิมที่ชำรุดเสียหายโดยไม่ต้องขุด

-   ท่อเจาะรู Perforated Pipe สำหรับงานระบายน้ำใต้ดิน

4.  ตลาดต่างประเทศ

5.  ตลาดค้าส่ง, ผู้แทนจำหน่ายทั่วประเทศ

-   ท่อน้ำภายในอาคารบ้านเรือน

-   ท่อระบายน้ำในโครงการหมู่บ้าน

สภาพการแข่งขันและคู่แข่ง

ลักษณะการแข่งขันของผลิตภัณฑ์จะสอดคล้องกับลักษณะของการนำไปใช้งาน

1.  ท่อน้ำที่ใช้ภายในอาคารบ้านเรือน ได้แก่ ท่อขนาดเส้นผ่านศูนย์กลางภายนอกประมาณ 16-50
    มิลลิเมตร ท่อที่ใช้งานเป็นท่อภายในอาคารและบ้านเรือน ดังนี้ ท่อเหล็กอาบสังกะสี-GRP, ท่อ
    PVC, ท่อ PB และท่อ WehoAqua

2.  ท่อส่งน้ำและท่อระบายน้ำขนาดเล็ก คือ ท่อส่งน้ำ และท่อระบายน้ำภายในหมู่บ้าน
    และโครงการขนาดเล็ก เช่น โรงงานอุตสาหกรรม
    ใช้ท่อที่มีเส้นผ่านศูนย์กลางภายนอกประมาณ 16-110 มิลลิเมตร ผลิตภัณฑ์ที่นำมาใช้ ดังนี้ ท่อ
    PVC ท่อ PB และท่อ WehoAqua

3.  ท่อส่งน้ำและท่อระบายน้ำขนาดกลาง คือ ท่อส่งน้ำแจกจ่ายน้ำจากท่อหลักไปตามหมู่บ้าน
    (Distribution) ท่อระบายน้ำจากหมู่บ้าน ท่อส่งน้ำและระบายน้ำภายในนิคมอุตสาหกรรม
    ใช้ท่อที่มีเส้นผ่านศูนย์กลางภายนอก 110-315 มิลลิเมตร ผลิตภัณฑ์ที่นำมาใช้มีดังนี้ ท่อ PVC,
    ท่อWehoDuo และท่อ WehoPipe

4.  ท่อหลักส่งน้ำขนาดใหญ่ คือ ท่อขนาดใหญ่ใช้สำหรับส่งน้ำจากแหล่งน้ำ
    มีขนาดเส้นผ่านศูนย์กลางภายนอกประมาณ 315-1,600 มิลลิเมตร ผลิตภัณฑ์ที่นำมาใช้ดังนี้
    ท่อเหล็กเหนียว (Steel Pipe) ท่อ GRP และ ท่อ WehoPipe

5.  ท่อระบายน้ำ และท่อน้ำเสียขนาดใหญ่ คือ
    ท่อที่ใช้สำหรับระบายน้ำปกติและท่อระบายน้ำเสียจากโรงงานอุตสาหกรรม แหล่งชุมชน
    และฟาร์มกุ้ง มีขนาดเส้นผ่านศูนย์กลางภายนอกท่อประมาณ 315-1,600 มิลลิเมตร
    ผลิตภัณฑ์ที่นำมาใช้ดังนี้ ท่อเหล็กเหนียว (Steel Pipe) ท่อคอนกรีตเสริมเหล็ก ท่อ Glass
    Reinforce Fiber Pipe (GRP) ท่อ WehoPipe และท่อ Weholite

6.  ท่อเพื่อการเกษตร ระบบน้ำหยด ใช้งานในสวนเกษตร เช่น ไร่องุ่น ไร่ส้ม
    ผลิตภัณฑ์ที่นำมาใช้คือ ท่อ WehoPipe และ PVC

7.  ท่อร้อยสายไฟและสายโทรศัพท์ คือ ท่อที่ใช้สำหรับร้อยสายไฟและสายโทรศัพท์
    ใช้ท่อที่มีขนาดเส้นผ่านศูนย์กลางภายนอกประมาณ 32-160 มิลลิเมตร ผลิตภัณฑ์ที่นำมาใช้ดังนี้
    ท่อ PVC, ท่อ FRP, ท่อ WehoDuo และท่อ WehoTel

ลักษณะผลิตภัณฑ์และบริการของบริษัทย่อย

บริษัท ดับเบิลยู เอช ไป๊ป (ประเทศไทย) จำกัด

มีการให้บริการ ดังนี้

1) การรับเหมาวางท่อ PE แบบครบวงจร (turn-key) สำหรับดครงการของภาคเอกชน คือ
การให้บริการตั้งแต่การติดตั้งท่อ การเชื่อมต่อท่อและข้อต่อ การติดตั้งอุปกรณ์ การขุดและฝังท่อ
และการก่อสร้างประกอบ รวมถึงออกแบบระบบ (ถ้ามี)

2) การให้บริการติดตั้งและเชื่อมต่อท่อ PE และข้อต่อ PE ที่ผลิตโดยบริษัท วิค แอนด์ ฮุคลันด์
จำกัด (มหาชน)

3) การให้บริการติดตั้งท่อชนิดอื่น ในกรณีที่ท่อชนิดดังกล่าวเป็นส่วนประกอบของงานการติดตั้งท่อ PE
เช่นการติดตั้งอุปกรณ์ไล่อากาศ (Air Release Valve

4) การจำหน่ายท่อ PE และข้อต่อสำหรับใช้ในงานติดตั้งท่อของลูกค้า ท่อ PE
และข้อต่อที่นำมาจำหน่ายบริษัทฯซื้อจากบริษัท วิค แอนด์ ฮุคลันด์ จำกัด (มหาชน)
สำหรับลูกค้าที่ประสงค์ให้บริษัทฯจัดหาท่อเพื่อการติดตั้งท่อให้ โครงการให้ด้วย

บริษัท ดับเบิ้ลยู เอช โฮลดิ้ง จำกัด

ลักษณะการบริการ ดังนี้คือ

เป็นธุรกิจโฮลดิ้งที่จะลงทุนโดยการเข้าเป็นผู้ถือหุ้นในกิจการอื่น โดยได้ลงทุนในบริษัท ดับเบิลยู เอช
ไป๊ป (ประเทศไทย) จำกัด ร้อยละ 51 และปัจจุบันไม่มีการลงทุนในบริษัทอื่นใดนอกเหนือจากนี้

การได้รับการส่งเสริมการลงทุน

ปัจจุบัน บริษัท ฯ ได้รับอนุมัติบัตรส่งเสริมการลงทุนจากคณะกรรมการส่งเสริมการลงทุนทั้งหมด 4
ฉบับดังต่อไปนี้

  1. การโยกย้ายสถานประกอบการเพื่อทำการผลิตท่อและข้อต่อจาก PE, PP และ PB ประเภท
  6.9 กิจการผลิตผลิตภัณฑ์พลาสติกหรือเคลือบด้วยพลาสติกตามบัตรส่งเสริมการลงทุนเลขที่
  7005(2)/ยย/2546 ลงวันที่ 5 พฤศจิกายน 2546 และให้ได้รับสิทธิและประโยชน์
  ตามพระราชบัญญัติส่งเสริมการลงทุนพ.ศ. 2520 แก้ไขเพิ่มเติมตาม พรบ.ส่งเสริมการลงทุน
  (ฉบับที่ 3) พ.ศ. 2520

  2. กิจการผลิต Double Wall Pipe (WehoDuo) ในประเภท 6.9
  การผลิตผลิตภัณฑ์พลาสติกหรือเคลือบด้วยพลาสติก โดยได้รับบัตรส่งเสริมการลงทุนสองบัตร
  บัตรแรกเลขที่ 1471(2) 2547 ลงวันที่ 15 มิถุนายน 2547
  สำหรับโครงการแรกซึ่งมีกำลังผลิตปีละประมาณ 2,520 ตัน (มี 2 ฉบับ) และบัตรที่สองเลขที่
  1182(2)2547 ลงวันที่ 9 มีนาคม 2547มีกำลังการผลิตปีละประมาณ 4,320 ตัน
  รวมกำลังการผลิตท่อ Double Wall ทั้งสิ้น 6,840 ตันต่อปี โดยบริษัท ฯ
  จะได้รับสิทธิและประโยชน์ตามพระราชบัญญัติส่งเสริมการลงทุน พ.ศ. 2520

  3. การผลิต Weholite Pipe ในประเภท 6.9 ตามบัตรส่งเสริมเลขที่ 1910(2)/2547
  ลงวันที่ 29 ตุลาคม 2547 มีกำลังการผลิตปีละประมาณ 2,160 ตัน
  และให้ได้รับสิทธิประโยชน์เช่นเดียวกับการผลิต Double Wall Pipe

การจัดหาผลิตภัณฑ์หรือบริการ

บริษัทฯมีโรงงานจำนวน 1 แห่ง ตั้งอยู่เลขที่ 7/214 หมู่ 6 นิคมอุตสาหกรรมอมตะ ซิตี้ (ระยอง)
ตำบลมาบยางพร อำเภอปลวกแดง จังหวัดระยอง 21140 โดยมีกำลังการผลิตรวม 30,000
ตันต่อปี มีนโยบายการผลิตที่สำคัญคือ ใช้การคาดการณ์ยอดขายในปีถัดไปของฝ่ายการตลาด
การคาดการณ์ยอดขายจะจัดทำเป็นระยะเวลา 3 ปี
เพื่อดูแนวโน้มการเจริญเติบโตของตลาดและนำมาเป็นข้อมูลการวางแผนการลงทุนต่อไป

การจัดหาวัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่คือ เม็ดพลาสติกชนิด High Density Polyethylene (HDPE)
มีแหล่งผลิตทั้งภายในประเทศและต่างประเทศ เม็ดพลาสติก HDPE
เป็นผลิตผลจากน้ำมันดิบในอุตสาหกรรมปิโตรเคมีซึ่งส่วนใหญ่นำเข้าจากต่างประเทศ
ซึ่งแหล่งผลิตภายในประเทศอยู่ที่จังหวัดระยอง มีโรงงานผลิตทั้งหมด 3 แห่งคือ บริษัท ไออาร์พีซี
จำกัด (มหาชน) (IRPC) , บริษัทเอสซีจี พลาสติกส์ จำกัด (SCG) , บริษัท พีทีที โพลิเมอร์
มาร์เก็ตติ้ง จำกัด (มหาชน) โดยในปี 2548 บริษัทฯ
มีอัตราส่วนการใช้วัตถุดิบภายในประเทศประมาณร้อยละ 85

สำหรับแหล่งผลิตในต่างประเทศมีอยู่หลายแห่งด้วยกัน อาทิเช่น เยอรมัน , เบลเยี่ยม, โปรตุเกส,
ฟินแลนด์, กลุ่มประเทศในตะวันออกกลาง และเกาหลี เป็นต้น
โดยมีสัดส่วนการนำเข้าประมาณร้อยละ 15

ผลกระทบที่ทำให้เกิดการเปลี่ยนแปลงเรื่องราคาหรือปัญหาการขาดแคลนวัตถุดิบ ได้แก่
ราคาน้ำมันในตลาดโลกปรับตัวสูงขึ้นซึ่งมีผลมาจากปริมาณการใช้ที่เพิ่มขึ้น
และราคาที่ถูกกำหนดโดยกลุ่มผู้ค้า เช่น โอเปค
และการหยุดการผลิตของแหล่งการผลิตเพื่อซ่อมบำรุงเครื่องจักร

ผลกระทบต่อสิ่งแวดล้อมเนื่องมาจากกระบวนการผลิต

เนื่องจากวัตถุดิบที่บริษัทฯ ใช้ในการผลิตท่อเป็นเม็ดพลาสติกประเภทความหนาแน่นสูง ผลิตภัณฑ์ของ

บริษัทฯ จึงเป็นผลิตภัณฑ์ที่ไม่ส่งผลกระทบต่อสิ่งแวดล้อม ผลิตภัณฑ์ท่อของบริษัทฯ
สามารถใช้เป็นท่อประปาเพื่อใช้ในการส่งน้ำดื่มได้
วัสดุเหลือใช้จากกระบวนการผลิตจะมีเพียงเศษพลาสติกทิ้ง ( Scrap )
ซึ่งก็จะสามารถเก็บรวบรวม เพื่อนำไปผ่านระบบการรีไซเคิล ( Recycle )
เพื่อหลอมเป็นเม็ดพลาสติกกลับมาใช้ใหม่ได้

โรงงานของบริษัทฯ ตั้งอยู่ในเขตนิคมอุตสาหกรรมอมตะซิตี้ จังหวัดระยอง
ซึ่งอยู่ในความควบคุมดูแลของการนิคมอุตสาหกรรมแห่งประเทศไทย
โดยที่ผ่านมาบริษัทฯไม่เคยมีประวัติการทำความผิดใดๆเกี่ยวกับสิ่งแวดล้อม

งานที่ยังไม่ได้ส่งมอบของบริษัทฯและบริษัทย่อย ณ วันที่ 31 ธันวาคม 2550

งานที่ยังไม่ได้ส่งมอบของบริษัทฯ ณ วันที่ 31 ธันวาคม 2549 และ 2550 มีมูลค่าเท่ากับ 362.30
และ 198.80 ล้านบาทตามลำดับ สำหรับงานที่ยังไม่ได้ส่งมอบ ณ สิ้นปี 2550
จะส่งมอบแล้วเสร็จเป็นส่วนใหญ่ประมาณร้อยละ 95 ในปี 2551

งานที่ยังไม่ได้ส่งมอบของบริษัทย่อย ณ วันที่ 31 ธันวาคม 2549 และ 2550 มีมูลค่าเท่ากับ 25.9
และ 11.60 ล้านบาทตามลำดับ
โดยบริษัทย่อยทำการส่งมอบแล้วเสร็จในปีถัดจากปีที่คงค้างส่งมอบได้

โดยงานที่ยังไม่ได้ส่งมอบ ณ วันที่ 31 ธันวาคม 2550 ของบริษัทฯ
ในแต่ละรายไม่มีรายใดมีมูลค่ามากกว่าร้อยละ 10 ของรายได้รวม